Faptul că preşedintele Klaus Iohannis a fost apreciat pentru lupta anticorupţie în România e extrem de important pentru evoluţia ţării noastre pentru că avem nevoie de sprijinul SUA pentru a lupta în interior împotriva ştiti dumneavoastră cui, a declarat la Digi24 jurnalistul Cristian Tudor Popescu.

„Foarte important pentru România în interior: cel mai mare duşman al României în acest moment nu e ISIS, deşi s-ar putea să avem curând probleme cu teroriştii, având în vedere angajarea fermă alături de NATO şi SUA în lupta împotriva terorismului, nu e nici măcar Rusia, atât de agresivă faţă de România, cel mai mare duşman al României îl reprezintă haita de politicieni corupţi care doresc să facă în România din corupţie un mod de viaţă, să transforme corupţia într-un drept al omului în România. Toţi avem dreptul să furăm, să fim corupţi, dar numai unii dintre noi vor reuşi să se îmbogăţească ca în basme.

Împotriva acestei haite în România există o opoziţie formată din oameni care pot ieşi în stradă şi dintr-o mică parte a presei. Faptul că atât de ferm a fost formulată aici necesitatea luptei anticorupţie în România, că preşedintele Iohannis a fost felicitat şi preţuit pentru susţinerea fermă pentru lupta anticorupţie în România e extrem de impprtant pentru evoluţia ţării noastre, pentru că avem nevoie de sprijinul SUA pentru a lupta în interior împotriva ştiţi dvs cui”, a spus Cristian Tudor Popescu.

"Ce am văzut în seara asta sunt lucruri bune pentru România, ne găsim într-o situaţie asemănătoare cu cea din 2001, când SUA au început să aibă nevoie de România după atentatul de la World Trade Center şi atunci adversarul SUA era terorismul, acum pe lângă ISIS adversarul cel mai puternic pentru SUA este Rusia, presiunea ostilă agresivă pe care o exercită Rusia de câţiva ani din estul Europei şi în Orientul Mijlociu este cea care face interesantă România pentru SUA din nou după perioada de la începutul anilor 2000 care a dus la admiterea României în NATO.

Faptul că România e înconjurată de ţări nesigure pentru SUA - Ungaria, Serbia, Moldova - toate acestea suferă influenţă mai mult sau mai puţin puternică, dar semnificativă din partea Rusiei, România e în clipa de faţă bastionul, vârful de lance al SUA, al NATO înspre est, spre Rusia şi Orientul Mijlociu", a adăugat jurnalistul.